DA en ANC stamp koppe oor Colenso-kragstasieDie oorspronklike Colenso-kragstasie wat in 1984 buite diens gestel is. Foto: SA Travel Directory Die Demokratiese Alliansie het Vrydag gesê Chancellor House, die ANC se beleggingsmaatskappy, moet dadelik onttrek uit die beplande belegging van R18 miljard vir die Colenso-kragstasie. Gordan Mackay, DA-LP, het ná mediaberigte dat Chancellor House ŉ aandeelhouer in die Colenso-steenkoolkragprojek is, gesê hy gaan Zweli Mkhize, die ANC se tesourier-generaal, versoek om dadelik te onttrek uit die belegging. Mackay het gesê die ANC het voordeel getrek uit ŉ ander inisiatief om die land se energiekrisis op te los. Chancellor House het ŉ 25%-aandeel in Hitachi Power Africa wat ŉ R38.5 miljard-kontrak het om stoomketels aan die Medupi- en Kusile-kragstasies te verskaf. “Zweli Mkhize doen nie sy woord gestand ná sy openbare uitlatings verlede jaar toe hy aangevoer het Chancellor House sal nie enige direkte regeringskontrakte bekom nie en sal ook alle botsings van belange vermy,” het hy gesê. Die Colenso-steenkoolstasie op die oewer van die Tugelarivier in KwaZulu-Natal sal na verwagting meer as 1 000 MW krag aan die nasionale netwerk verskaf. Die oorspronklike stasie is in 1984 buite diens gestel.